Bela-Bela vrou sterf jaar na gru-aanrandingElzaan Smit soos sy gelyk het voor die aanval. Foto: Verskaf Maroela Media het vroeër berig Smit is volgens die polisie buite ŉ taverne in die township, net buite die dorp, aangerand. Sy is die volgende oggend in ŉ sloot langs ŉ treinspoor gevind. Haar gesig was heeltemal vergruis, haar oogbanke, neus en kakebeen gebreek en haar kop was vol snywonde. Een van Smit se vriendinne het destyds aan Maroela Media gesê Elzaan kon niks van die aand van die aanval onthou nie. Freddy Modikwe (27) is later in verband met die aanval in hegtenis geneem. Die Pos berig hy is in Februarie vanjaar tot 15 jaar tronkstraf gevonnis op onder meer ŉ aanklag van poging tot moord. Selma Versfeld, vriendin van Marcelle Smit, Elzaan se seun, het Vrydag aan Maroela Media gesê Elzaan is verlede week Woensdag in die waakeenheid van ŉ staatshospitaal in Polokwane oorlede. Volgens Versfeld het Smit die drie weke voor haar dood só erg agteruit gegaan dat sy glad nie meer kon loop, praat of eet nie. “Die dokters het aanvanklik gesê hulle sou rekonstruktiewe chirurgie aan haar gesig doen om die skade te herstel, maar dit is om een of ander rede gekanselleer. Sy het baie uitgesien na die chirurgie omdat sy nie kon werk met haar gesig wat nog so gelyk het na die aanval nie. Dit was asof sy net alle hoop verloor het nadat hulle die chirurgie gekanselleer het en sy het net baie agteruit gegaan,” het Versfeld gesê. Sy het gesê Smit is eers in die staatshospitaal in Bela-Bela opgeneem, maar sy is na ŉ week na die hospitaal in Polokwane oorgeplaas is omdat die hospitaal in Bela-Bela niks vir haar kon doen nie. By die hospitaal in Polokwane is sy met Guillain-Barré sindroom gediagnoseer, ŉ outo-immuun siekte wat lei tot spierverswakking, gebrek aan gevoel en uiteindelik verlamming. “Sy is op asemhalingsmasjiene geplaas en was vir twee weke daar terwyl hulle probeer het om haar te behandel, maar sy is dood nadat haar lyf net ingegee het,” het Versfeld gesê. “Ek sal haar onthou vir die vriendelike mens en goeie ma wat sy was. Ons gaan haar verskriklik baie mis,” het sy gesê. Die familie is steeds besig om die begrafnisreëlings te finaliseer.